**Základné modlitby potrebné ku prvému svätému prijímaniu**

**Katolícky pozdrav**
Pochválený buď Ježiš Kristus
Naveky. Amen.

**Znamenie Kríža** (prežehnanie sa)
V mene Otca, i Syna, i Ducha Svätého. Amen.

**Modlitba Pána**
Otče náš, ktorý si na nebesiach, posväť sa meno tvoje, príď kráľovstvo tvoje, buď vôľa tvoja ako v nebi tak i na zemi! Chlieb náš každodenný daj nám dnes a odpusť nám naše viny, ako i my odpúšťame svojim vinníkom a neuveď nás do pokušenia, ale zbav nás Zlého. Amen.

**Anjelské pozdravenie**
Zdravas Mária, milosti plná, Pán s tebou, požehnaná si medzi ženami a požehnaný je plod života tvojho, Ježiš. Svätá Mária, matka Božia, pros za nás hriešnych teraz i v hodinu smrti našej. Amen.

**Chvála Najsvätejšej Trojice**
Sláva Otcu, i Synu, i Duchu Svätému, ako bolo na počiatku, tak nech je teraz, i vždy i na veky vekov. Amen.

**Verím v Boha,** Otca všemohúceho, Stvoriteľa neba i zeme, i v Ježiša Krista, jeho jediného Syna, nášho Pána, ktorý sa počal z Ducha Svätého, narodil sa z Márie Panny, trpel za vlády Poncia Piláta, bol ukrižovaný, umrel a bol pochovaný. Zostúpil k zosnulým, tretieho dňa vstal z mŕtvych, vystúpil na nebesia, sedí po pravici Boha Otca všemohúceho. Odtiaľ príde súdiť živých i mŕtvych. Verím v Ducha Svätého, v svätú Cirkev všeobecnú, v spoločenstvo svätých, v odpustenie hriechov, vo vzkriesenie tela a v život večný. Amen.

**Modlitba k anjelovi strážcovi**
Anjel Boží, strážca môj, prosím ťa, vždy pri mne stoj, pomocnú mi ruku daj, vo všetkom mi pomáhaj, aby som vždy, v každej chvíli, viedol život Bohu milý, a tak tebou chránený, bol raz v nebi spasený. Amen.

**Modlitba za rodičov**
Bože dobrý, Bože milý, zachyť šepot mojich slov, dožič, aby dlho žili, žehnaj mojich rodičov. Otec, mama pre nás žijú, v práci sily tratia. Keď nás zbožne vychovajú, nech sa k tebe vrátia. Amen.

**Modlitba k Panne Márii**
Pod tvoju ochranu sa utiekame, svätá Božia Rodička. Neodvracaj zrak od našich prosieb, pomôž nám v núdzi a z každého nebezpečenstva nás vysloboď, ty Panna slávna a požehnaná. Amen.

**Modlitba pri stolovaní**
**Pred jedlom:** Požehnaj, Bože, nás i tieto dary, ktoré z tvojej štedrosti budeme požívať. Skrze Krista, nášho Pána. Amen.

**Po jedle:** Ďakujeme ti, všemohúci Bože, za všetky tvoje dobrodenia. Lebo ty žiješ a kraľuješ na veky vekov. Amen.

**Anjel Pána**
Anjel Pána zvestoval Panne Márii. A ona počala z Ducha Svätého. *Zdravas, Mária…*Hľa, služobnica Pána. Nech sa mi stane podľa tvojho slova. *Zdravas, Mária…*
A slovo sa telom stalo. A prebývalo medzi nami. *Zdravas, Mária…*Oroduj za nás svätá Božia Rodička. Aby sme sa stali hodní Kristových prisľúbení.
Modlime sa: Bože, z anjelovho zvestovania vieme, že tvoj Syn Ježiš Kristus sa stal človekom, prosíme ťa, vlej nám do duše svoju milosť, aby nás jeho umučenie a kríž priviedli k slávnemu vzkrieseniu. Skrze Krista, nášho Pána. Amen.

**Ľútosť**
Bože môj, celým srdcom ťa milujem, a preto veľmi ľutujem, že som ťa hriechmi urazil. Chcem sa naozaj polepšiť a hriechu sa chrániť. Otče, odpusť mi pre krv Kristovu. Amen

**Modlitba pred svätým prijímaním**
Pane Ježišu, ty si môj Boh a Pán. Ty si môj Spasiteľ a Vykupiteľ. Ty si môj najlepší priateľ. Viem, že si prítomný vo Sviatosti oltárnej ako Boh a človek. Verím, že si skrytý v nebeskom chlebe a chceš byť pokrmom mojej duše. Milujem ťa z celého srdca a veľmi túžim po tebe. Príď, Pane Ježišu. Posväť mi dušu i telo a ochraňuj ma, aby som bol/a/ šťastný/á/ naveky. Amen.

**Modlitba po svätým prijímaním**
Môj priateľ Ježiš, ďakujem ti, že si prišiel ku mne. Klaniam sa ti a milujem ťa. Pomáhaj mi zachovať si čisté srdce, aby som ťa často mohol/a/ prijímať pri svätej omši. Posilňuj ma v láske k druhým, najmä v láske a poslušnosti k rodičom. Pomáhaj mi dobre si plniť svoje povinnosti. Daj mi silu, aby som svojich spolužiakov a kamarátov viedol/a/ dobrým príkladom k tebe. Pane Ježišu, požehnaj mňa i všetkých mojich drahých. Amen.

**PRAVIDLÁ ŽIVOTA VIERY**

**Sedem hlavných hriechov**
1. Pýcha, 2. Lakomstvo, 3. Smilstvo, 4. Závisť, 5. Obžerstvo, 6. Hnev, 7. Lenivosť

**Sedem sviatosti**
1. Krst, 2. Birmovanie, 3. Sviatosť oltárna, 4. Sviatosť zmierenia, 5. Pomazanie chorých, 6. Posvätenie kňazstva, 7. Manželstvo

**Sedem darov Ducha Svätého**
1. Múdrosť, 2. Rozum, 3. Rada, 4. Sila, 5. Poznanie, 6. Nábožnosť, 7. Bázeň voči Bohu

**Šesť hlavných právd**
1. Boh je len jeden.
2. V Bohu sú tri osoby: Otec, Syn a Duch Svätý.
3. Boží Syn sa stal človekom, aby nás vykúpil.
4. Boh je spravodlivý sudca: dobrých odmieňa a zlých tresce.
5. Duša človeka je nesmrteľná.
6. Božia milosť je na spásu potrebná.

**Hlavné prikázanie**
Milovať budeš Pána, svojho Boha, z celého svojho srdca, z celej svojej duše, zo všetkých svojich síl a z celej svojej mysle a svojho blížneho ako seba samého. /porov. Lk 10,27-28/

**Desatoro Božích prikázaní**
1. Ja som Pán, tvoj Boh! Nebudeš mať okrem mňa iných bohov, ktorým by si sa klaňal.
2. Nevezmeš Božie meno nadarmo.
3. Pamätaj, že máš svätiť sviatočné dni.
4. Cti svojho otca i matku svoju.
5. Nezabiješ.
6. Nezosmilníš.
7. Nepokradneš.
8. Nebudeš krivo svedčiť proti blížnemu svojmu.
9. Nebudeš žiadostivo túžiť po manželke svojho blížneho.
10. Nebudeš túžiť po majetku svojho blížneho.

**Pätoro cirkevných prikázaní**
*Schválené Konferenciou biskupov Slovenska*
1. V nedeľu a prikázaný sviatok zúčastniť sa na celej svätej omši.
2. Zachovávať prikázané dni pokánia
3. Aspoň raz v roku sa vyspovedať a vo veľkonočnom období prijať Oltárnu sviatosť.
4. Uzatvárať manželstvo pred tvárou Cirkvi.
5. Podporovať cirkevné ustanovizne.